Πρόταση ΚΑΝΟΝΙΣΜΟY ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 1015/94 για την επιβολή οριστικού δασμού αντιντάμπινγκ στις εισαγωγές συσκευών λήψεως εικόνων για την τηλεόραση καταγωγής Ιαπωνίας

(υποβληθείσα από την Επιτροπή)

AITIΟΛΟΓΙΚΗ ΕΚΘΕΣΗ

Με τον κανονισμό (ΕΚ) αριθ. 1015/94 του Συμβουλίου (όπως τροποποιήθηκε τελευταία) [1], επιβλήθηκε οριστικός δασμός αντιντάμπινγκ στις εισαγωγές ορισμένων συσκευών λήψεως εικόνων για την τηλεόραση καταγωγής Ιαπωνίας. Το Συμβούλιο απέκλεισε ειδικά από το πεδίο εφαρμογής του δασμού αντιντάμπινγκ τις επαγγελματικές συσκευές λήψεως εικόνων που απαριθμούνται στο παράρτημα του κανονισμού, οι οποίες αντιπροσωπεύουν τις επαγγελματικές συσκευές λήψεως υψηλής τεχνολογίας που υπάγονται από τεχνικής απόψεως στον ορισμό του προϊόντος όπως αναφέρεται στον προαναφερθέντα κανονισμό, οι οποίες ωστόσο δεν μπορούν να θεωρηθούν ως συσκευές ραδιοτηλεοπτικής λήψεως.

[1] ΕΕ L 111, 30.4. 1994, σ. 106, όπως τροποποιήθηκε τελευταία από τον κανονισμό (EΚ) αριθ. 193/1999 (ΕΕ L 22, 29.1.1999, σ.10)

Στη συνέχεια, η Επιτροπή έλαβε αιτήσεις από πέντε ιάπωνες παραγωγούς συσκευών λήψεως εικόνων, που ζητούσαν να προστεθούν ορισμένα διάδοχα μοντέλα των συσκευών λήψεως εικόνων που έχουν ήδη απαλλαγεί από τον δασμό στον κανονισμό (ΕΚ) αριθ. 1015/94 του Συμβουλίου, και συνεπώς να αποκλειστούν από το πεδίο εφαρμογής του δασμού.

Ο συνημμένος κανονισμός του Συμβουλίου περιέχει λεπτομερέστερες πληροφορίες, που δείχνουν ότι τα εν λόγω μοντέλα είναι σχεδόν πανομοιότυπα με τα προηγούμενα μοντέλα και συνεπώς πρέπει να περιληφθούν στο προαναφερθέν παράρτημα.

Προτείνεται συνεπώς να τροποποιηθεί το παράρτημα του κανονισμού του Συμβουλίου 1015/94 (όπως τροποποιήθηκε στη συνέχεια) και να εγκριθεί η δημοσίευση του συνημμένου κανονισμού στην Επίσημη Εφημερίδα των Ευρωπαϊκών Κοινοτήτων.

Πρόταση

ΚΑΝΟΝΙΣΜΟY ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1015/94 για την επιβολή οριστικού δασμού αντιντάμπινγκ στις εισαγωγές συσκευών λήψεως εικόνων για την τηλεόραση καταγωγής Ιαπωνίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [2],

[2] ΕΕ L 56, 6.3.1996, σ.1. όπως τροποποιήθηκε τελευταία από τον κανονισμό (EΚ) αριθ. 905/98 (ΕΕ L 128, 30.4.1998, σ.18.)

την πρόταση που υπέβαλε η Επιτροπή μετά από διαβουλεύσεις με τη συμβουλευτική επιτροπή,

Εκτιμώντας ότι :

A. ΠΡΟΗΓΟΥΜΕΝΕΣ ΔΙΑΔΙΚΑΣΙΕΣ

(1) Το Συμβούλιο, με τον κανονισμό (ΕΚ) αριθ. 1015/94 [3], επέβαλε οριστικό δασμό αντιντάμπινγκ στις εισαγωγές συσκευών λήψεως εικόνων για την τηλεόραση (που στο εξής καλούνται "συσκευές λήψεως"), καταγωγής Ιαπωνίας.

[3] ΕΕ αριθ. L 111, 30.4.1994, σελ. 106.

(2) Το Συμβούλιο ειδικότερα απέκλεισε από το πεδίο εφαρμογής του δασμού αντιντάμπινγκ τις επαγγελματικές συσκευές λήψεως εικόνων που απαριθμούνται στο παράρτημα του εν λόγω κανονισμού (που στο εξής θα καλείται "το παράρτημα"), οι οποίες αντιπροσωπεύουν τις επαγγελματικές συσκευές λήψεως υψηλής τεχνολογίας που υπάγονται από τεχνικής απόψεως στον ορισμό του προϊόντος όπως αναφέρεται στο άρθρο 1, παράγραφος 2 του κανονισμού (ΕΚ) αριθ. 1015/94, όπως τροποποιήθηκε από τον κανονισμό του Συμβουλίου (ΕΚ) αριθ. 2474/95 [4], οι οποίες ωστόσο δεν μπορούν να θεωρηθούν ως συσκευές ραδιοτηλεοπτικής λήψεως.

[4] ΕΕ αριθ. L 255, 25.10.1995, σελ. 11.

(3) Τον Οκτώβριο 1995, το Συμβούλιο, με τον κανονισμό (ΕΚ) αριθ. 2474/95, τροποποίησε τον προαναφερόμενο κανονισμό (ΕΚ) αριθ. 1015/94 , ειδικότερα όσον αφορά τον ορισμό του ομοειδούς προϊόντος και όσον αφορά ορισμένα μοντέλα επαγγελματικών συσκευών λήψεως που αποκλείονται ρητά από το πεδίο εφαρμογής του οριστικού δασμού αντιντάμπινγκ.

(4) Τον Οκτώβριο 1997, το Συμβούλιο, με τον κανονισμό (ΕΚ) αριθ. 1952/97 [5] τροποποίησε τα ποσοστά του οριστικού δασμού για δύο εταιρείες, δηλ. την Sony Corporation και την Ikegami Tsushinki σύμφωνα με το άρθρο 12 του βασικού κανονισμού. Επιπλέον, το Συμβούλιο απέκλεισε ειδικά από το πεδίο εφαρμογής του δασμού αντιντάμπινγκ ορισμένα νέα μοντέλα επαγγελματικών συσκευών λήψεως, τις οποίες προσέθεσε στο παράρτημα του προαναφερόμενου κανονισμού (ΕΚ) αριθ. 1015/94.

[5] ΕΕ αριθ. L 276, 09.10.1997, σελ. 20.

(5) Τον Ιανουάριο 1999, το Συμβούλιο, με τον κανονισμό (ΕΚ) αριθ. 193/1999 [6] τροποποίησε τον κανονισμό (EΚ) αριθ. 1015/94 προσθέτοντας στο παράρτημα ορισμένα διάδοχα μοντέλα επαγγελματικών συσκευών λήψεως και συνεπώς αποκλείοντάς τα από το πεδίο εφαρμογής του οριστικού δασμού αντιντάμπινγκ.

[6] ΕΕ αριθ. L 22, 29.1.1999, σελ..10

B. ΕΡΕΥΝΑ ΟΣΟΝ ΑΦΟΡΑ ΤΑ ΝΕΑ ΜΟΝΤΕΛΑ ΕΠΑΓΓΕΛΜΑΤΙΚΩΝ

ΣΥΣΚΕΥΩΝ ΛΗΨΕΩΣ ΓΙΑ ΤΗΝ ΤΗΛΕΟΡΑΣΗ

1. Διαδικασία

(6) Εν συνεχεία, ορισμένοι ιάπωνες παραγωγοί/εξαγωγείς κοινοποίησαν στην Επιτροπή ότι είχαν την πρόθεση να εισάγουν νέα μοντέλα επαγγελματικών συσκευών λήψεως στην κοινοτική αγορά, και ζήτησαν να προστεθούν αυτά τα νέα μοντέλα επαγγελματικών συσκευών λήψεως και τα εξαρτήματά τους στο παράρτημα, και έτσι να αποκλειστούν από το πεδίο εφαρμογής του δασμού αντιντάμπινγκ.

(7) Η Επιτροπή ενημέρωσε την κοινοτική βιομηχανία σχετικά με αυτό και άρχισε έρευνα που περιορίστηκε στον καθορισμό του κατά πόσον αυτά τα υπό εξέταση προϊόντα υπάγονται στο πεδίο εφαρμογής των δασμών αντιντάμπινγκ καθώς και αν το λειτουργικό μέρος του κανονισμού 1015/94 θα έπρεπε να τροποποιηθεί ανάλογα.

2. Υπό εξέταση μοντέλα

(8) Οι παρακάτω εταιρείες υπέβαλαν αιτήσεις για τα ακόλουθα επαγγελματικά μοντέλα συσκευών λήψεως, με τις κατάλληλες τεχνικές πληροφορίες:

(i) Hitachi Denshi, Ltd. (που στο εξής θα καλείται "Hitachi")

- κεφαλή συσκευής λήψεως V-21, που παρουσιάστηκε ως διάδοχο μοντέλο της κεφαλής συσκευής λήψεως Z-ONE.DA, και που πωλήθηκε χωρίς τριαξονικό προσαρμογέα,

- Νέα εξαρτήματα της V-21: - σκόπευτρο GM-9, 1,5 ιντσών, που παρουσιάστηκε ως το κοινό σκόπευτρο για το μοντέλο κεφαλής συσκευής λήψεως V-21 - προσαρμογείς συσκευής λήψεως CA-Z31 και CA-Z32, που παρουσιάστηκαν ως διάδοχα μοντέλα των προσαρμογέων συσκευής λήψεως CA-Z1A και CA-Z2 που περιλαμβάνονται ήδη στο παράρτημα και που πρέπει να συνδεθούν με το μοντέλο κεφαλής της συσκευής λήψεως V-21 - πίνακες ελέγχου συσκευής λήψεως RC-Z2A και RC-Z21A, που παρουσιάστηκαν ως διάδοχα μοντέλα των πινάκων ελέγχου των συσκευών λήψεως RC-Z2 και RC-Z21, που ήδη συμπεριλαμβάνονται στο παράρτημα.

- κεφαλή συσκευής λήψεως V-21W, που παρουσιάστηκε ως η νέα εκδοχή με ευρεία οθόνη της κεφαλής συσκευής λήψεως V-21

- σκόπευτρο GM-51, 5 ιντσών, που παρουσιάστηκε ως το κοινό σκόπευτρο για το μοντέλο κεφαλής συσκευής λήψεως V-21W

Όλα τα παραπάνω μοντέλα πωλούνται χωρίς το αντίστοιχο τριαξονικό σύστημα ή τριαξονικό προσαρμογέα.

(ii) Olympus Winter & IBE GmbH (hereinafter "Olympus")

- μονάδα ελέγχου της μηχανής λήψεως OTV-S6, που παρουσιάστηκε ως μοντέλο χρησιμοποιούμενο στον ιατρικό τομέα και ως διάδοχο μοντέλο της OTV-S5, που ήδη συμπεριλαμβάνεται στο παράρτημα.

(iii) Matsushita

- κεφαλή συσκευής λήψεως AW-F575HE, που παρουσιάστηκε ως διάδοχο μοντέλο της κεφαλής συσκευής λήψεως WV-F565HE που ήδη συμπεριλαμβάνεται στο παράρτημα.

- προσαρμογείς συσκευής λήψεως AW-AD500AE και AW-AD700BSE, που παρουσιάστηκαν ως διάδοχα μοντέλα των προσαρμογέων συσκευής λήψεως WV-AD500E και WV-AD700ASE που συμπεριλαμβάνονται ήδη στο παράρτημα.

(iv) Ikegami Tsushinki Co, Ldt (που στο εξής καλείται "Ikegami")

- κεφαλές συσκευής λήψεως HC-400 και HC-400W, που παρουσιάστηκαν ως διάδοχα μοντέλα της κεφαλής συσκευής λήψεως HC 390 που συμπεριλαμβάνεται ήδη στο παράρτημα.

- νέα εξαρτήματα των κεφαλών λήψεως HC-400 και HC-400W - σκόπευτρα VF15-46 - πίνακας ελέγχου λειτουργίας RCU-390 - προσαρμογέας συσκευής λήψεως CA-400 - μονάδα ελέγχου της συσκευής λήψεως MA-200A

Όλα τα παραπάνω μοντέλα πωλούνται χωρίς το αντίστοιχο τριαξονικό σύστημα ή τριαξονικό προσαρμογέα.

(v) Victor Company of Japan, Ldt (που στο εξής καλείται "JVC")

- κεφαλή συσκευής λήψεως KY-D29WECH, που παρουσιάστηκε ως η νέα εκδοχή με ευρεία οθόνη του προηγούμενου μοντέλου KY-D29ECH που ήδη συμπεριλαμβάνεται στο παράρτημα.

- σκόπευτρα VF-P116WE και VF-P550WE, που μπορούν να συνδεθούν με την προαναφερθείσα νέα κεφαλή συσκευής λήψεως KY-D29WECH και που είναι διάδοχα μοντέλα των σκοπεύτρων VF-P116 και VF-P550BE αντίστοιχα, που ήδη συμπεριλαμβάνονται στο παράρτημα.

Όλα τα παραπάνω μοντέλα πωλούνται χωρίς το αντίστοιχο τριαξονικό σύστημα ή τριαξονικό προσαρμογέα.

3. Συμπεράσματα

(9) Η Επιτροπή πραγματοποίησε τεχνική εξέταση που συμπεριέλαβε και τη λεπτομερή σύγκριση των εν λόγω μοντέλων με τα προηγούμενα μοντέλα που απαριθμούνται στο παράρτημα, και διαπίστωσε ότι ήταν σχεδόν εντελώς πανομοιότυπα. Οι μικρές διαφορές που διαπιστώθηκαν είναι αποτέλεσμα της τεχνικής βελτίωσης στον τομέα των συσκευών λήψεως και δεν επηρεάζουν την κατάταξη αυτών των συσκευών λήψεως ως επαγγελματικές συσκευές λήψεως. Συνεπώς, συνήχθη το συμπέρασμα ότι όλα τα εν λόγω μοντέλα θα πρέπει να αποκλειστούν από το πεδίο εφαρμογής των ισχυόντων μέτρων αντιντάμπινγκ.

(10) Η Επιτροπή ενημέρωσε τους κοινοτικούς παραγωγούς και τους εξαγωγείς συσκευών λήψεως σχετικά με τις διαπιστώσεις της και τους έδωσε την ευκαιρία να γνωστοποιήσουν τις απόψεις τους. Πάνω σ'αυτή τη βάση και λόγω του γεγονότος ότι τα ενδιαφερόμενα μέρη δεν προέβαλαν αντιρρήσεις ως προς τα συμπεράσματα της Επιτροπής, όλα τα μοντέλα και ο σχετικός εξοπλισμός που απαριθμούνται στην παράγραφο 8 είναι επαγγελματικές συσκευές λήψεως. Συνάγεται το συμπέρασμα ότι πρέπει να αποκλειστούν από το πεδίο εφαρμογής του δασμού αντιντάμπινγκ που εφαρμόζεται σε ορισμένες συσκευές λήψεως εικόνων για την τηλεόραση, καταγωγής Ιαπωνίας, και ότι πρέπει να τροποποιηθεί ανάλογα το παράρτημα.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΚ) αριθ. 1015/94 αντικαθίσταται από το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Κατάλογος επαγγελματικών συσκευών λήψεως οι οποίες δεν μπορούν να θεωρηθούν ως συσκευές ραδιοτηλεοπτικής λήψεως, και οι οποίες απαλλάσσονται από τα μέτρα

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>